คลังฟุ้งพันธบัตรเงินเฟ้อฮิตติดลมบน
นักลงทุนสนใจพันธบัตรเงินเฟ้อล้นหลามเกิน 4 หมื่นล้าน
20 ส.ค. 2554

นักลงทุนสนใจพันธบัตรเงินเฟ้อล้นหลามเกิน 4 หมื่นล้าน
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) กล่าวว่า จากการสำรวจความต้องการซื้อพันธบัตรชดเชยเงินเฟ้อของนักลงทุนในประเทศพบว่า มีความต้องการวงเงินที่จะนำออกจำหน่าย 4 หมื่นล้านบาท เนื่องจากเป็นช่วงที่เงินเฟ้อในประเทศมีแนวโน้มสูง ทำให้นักลงทุนต้องการลงทุนในพันธบัตรชุดนี้ เพราะทำให้ไม่มีความเสี่ยงในเรื่องมูลค่าที่ลดลงจากเงินเฟ้อ
นักลงทุนที่สนใจซื้อจำนวนมากประกอบด้วยสถาบันการเงิน บริษัทประกัน ธนาคารพาณิชย์ และมูลนิธิต่างๆ เพราะต้องการปิดความเสี่ยงจากการลงทุนในช่วงที่เงินเฟ้อมีการปรับตัวสูงขึ้น
พันธบัตรชดเชยเงินเฟ้อของกระทรวงการคลังจะนำออกจำหน่าย ในวันที่ 11-13 ก.ค.นี้ มีจำนวน 4.5 หมื่นล้านบาท อายุ 10 ปี คาดว่าจะประกาศผลตอบแทนปีละ 1-1.2% และจะนำอัตราเงินเฟ้อในแต่ละปีมาบวกเพิ่มจากหน้าตั๋ว กำหนดวงเงินขั้นต่ำในการลงทุน 1 แสนบาท และซื้อเพิ่มครั้งละ 1 แสนบาท กำหนดจ่ายผลตอบแทนทุกๆ 6 เดือน
อย่างไรก็ตาม ในสัปดาห์หน้าจะมีการโรดโชว์ในต่างประเทศ เพื่อขายพันธบัตรชดเชยเงินเฟ้อให้กับนักลงทุนต่างประเทศที่สนใจ หลังจากนั้นจะมีการกำหนดสัดส่วนการขายให้นักลงทุนแต่ละประเภท รวมถึงนักลงทุนรายย่อยทั่วไป 
ปัจจุบันภาพพันธบัตรชดเชยเงินเฟ้อ ส่วนใหญ่จะมีการออกจำหน่ายให้กับนักลงทุนทั่วไปในประเทศที่พัฒนาแล้ว เช่น สหรัฐ อังกฤษ ฝรั่งเศส และญี่ปุ่น ขณะในภูมิภาคเอเชียมีแค่ประเทศไทยกับฮ่องกงเท่านั้นที่ออกมาจำหน่าย
นายจักรกฤศฏิ์ กล่าวอีกว่า กรณีการปรับเพิ่มขึ้นของดอกเบี้ยนโยบายจนมาอยู่ในระดับ 3% นั้น ไม่ได้ส่งผลกระทบต่อต้นทุนการออกพันธบัตรชุดนี้ เพราะจะกำหนดผลตอบแทนไว้แค่ 1-1.2% ผลตอบแทนที่เหลือจะอิงกับอัตราเงินเฟ้อเฉลี่ยในแต่ละปี ต้นทุนที่เพิ่มขึ้นจึงอยู่กับเงินเฟ้อมากกว่า 
“อัตราดอกเบี้ยนโยบายที่เพิ่มขึ้นจะส่งผลกระทบให้เกิดภาระดอกเบี้ยจ่ายสำหรับพันธบัตรดอกเบี้ยลอยตัวปีละ 4,000 ล้านบาท จากยอดเงินกู้ดอกเบี้ยลอยตัว 4 แสนล้านบาท” ผู้อำนวยการ สบน.ชี้แจง